b'\n_START_ARTICLE_\nBjergstad\n_START_SECTION_\nNorske bjergst\xc3\xa6der\n_START_PARAGRAPH_\nI Norge er det kun Kongsberg og R\xc3\xb8ros, som har v\xc3\xa6ret omfattet af bjerglovene, og omtalt som bjergst\xc3\xa6der. Kongsberg fik senere bystatus. R\xc3\xb8ros overvejede det samme men kom frem til, at det var mere unikt at fortsat pr\xc3\xa6sentere sig som bjergstad frem for som by._NEWLINE_De norske bjerst\xc3\xa6der adskilte sig fra landets k\xc3\xb8bst\xc3\xa6der og ladesteder ved, at de ikke var handelscentre s\xc3\xa5ledes, som Norges byer ellers var, men derimod rene bjergv\xc3\xa6rkssamfund med et vist selvstyre. Et andet s\xc3\xa6rtr\xc3\xa6k var, at v\xc3\xa6rkernes ansatte i begyndelsen var indkaldte fagfolk fra udlandet. Som fremmede forblev de isolerede fra omgivelserne ogs\xc3\xa5 i forvaltningsm\xc3\xa6ssig henseende helt fra begyndelsen af.\n_START_SECTION_\nKongsberg\n_START_PARAGRAPH_\nI 1624 fik Kongsberg kongebrev som s\xc3\xa5kaldt "fri bjergstad", det vil sige, at kun s\xc3\xb8lvv\xc3\xa6rkets egne ansatte m\xc3\xa5tte bo p\xc3\xa5 stedet. V\xc3\xa6rket fik tildelt politimyndighed og ret til at d\xc3\xb8mme i civil- og straffesager. Indbyggerne blev fritaget for skatter, offentlige afgifter og milit\xc3\xa6rtjeneste._NEWLINE_I 1717 blev der oprettet et borgerskab p\xc3\xa5 stedet, idet et mindre antal k\xc3\xb8bm\xc3\xa6nd fik lov til at sl\xc3\xa5 sig ned og drive handel. Tillige fik et antal h\xc3\xa5ndv\xc3\xa6rkere uden tilknytning til s\xc3\xb8lvv\xc3\xa6rket ret til at bedrive deres n\xc3\xa6ring. Begge grupper skulle betale skatter og andre afgifter._NEWLINE_I 1802 fik Kongsberg status som almindelig k\xc3\xb8bstad.\n_START_SECTION_\nR\xc3\xb8ros\n_START_PARAGRAPH_\nR\xc3\xb8ros Kobberverk fik privilegier i 1646. V\xc3\xa6rket fik eneret til handel p\xc3\xa5 stedet. Sandsynligvis var det deltagere fra v\xc3\xa6rket, som styrede stedet R\xc3\xb8ros bergstad. V\xc3\xa6rkets direkt\xc3\xb8r var forvalter for v\xc3\xa6rket efter en instruks fra 1649. Han blev tillagt politi- og domsmyndighed p\xc3\xa5 stedet og i omegnen.'